**PLA D’ACCIÓ TUTORIAL DE LA FACULTAT DE FILOSOFIA**

**CURS 2021-2022**

El Pla d’acció tutorial (PAT) és un conjunt de serveis que s’ofereix a l’alumnat per tal d’orientar-lo, assessorar-lo i donar-li suport en diferents aspectes del seu aprenentatge i desenvolupament professional.

Les accions contemplades en aquest PAT, han de servir els estudiants a resoldre els dubtes que se'ls puguin plantejar durant el seu període formatiu. Dubtes, no només de tipus acadèmic, sinó qüestions que puguin sorgir sobre temes com: selecció de les assignatures més adients al seu perfil, dubtes sobre l’assignatura optativa de pràctiques, orientació al món laboral, etc.

Aquest document, aprovat pel Consell d’estudis de Filosofia en la seva reunió del dia 15 de juny de 2021 i per la Comissió Acadèmica de la mateixa Facultat amb data 8 de setembre de 2021, actualitza el primer PAT 2008-2009 i els successius que es van elaborar seguint les directrius del document “Informació, orientació i suport a l’estudiant: acció tutorial de la Universitat de Barcelona”, aprovat pel Consell de Govern de la Universitat de Barcelona el 10 de juliol de 2007.

1. **Anàlisi del context i de les necessitats de l’ensenyament. Perfil de l’alumnat**

L’ensenyament de Filosofia és l’únic ensenyament de grau de la Facultat i condueix al títol de Grau en Filosofia. Un dels resultats de les Avaluacions Interna i Externa realitzades entre juny de 2015 i març de 2016 sobre l’activitat docent d’aquesta Facultat en el període 2010-2014, va consistir a potenciar l’acció tutorial del PAT en els aspectes que s’indicaran a l’apartat 3.

Al grau de Filosofia, s’aprecia una major concentració dels alumnes provinents del batxillerat en els grups de matí, i una major concentració en els grups de tarda dels alumnes que treballen o estudien de matí.

1. **Objectius i funcions del PAT**

D’acord amb el referit document directriu, el marc general de l’acció tutorial és d’acompanyar, guiar i aconsellar l’estudiant al llarg de la seva estada i del seu procés d’aprenentatge a la UB, amb la finalitat principal d’ajudar l’estudiant a prendre decisions raonades sobre els seus estudis i a definir la seva orientació professional, a millorar el seu rendiment acadèmic i, en definitiva, a assolir plenament el seu desenvolupament personal.

Els objectius d’aquest PAT es refereixen tant a la *fase inicial* dels estudis universitaris (primer i segon curs) com al seu *desenvolupament* (tercer i quart curs) i, en col·laboració amb l’equip deganal, a la *fase final* (inserció laboral, pràctiques externes) dels estudis de Filosofia.

Són funcions del tutor o tutora del PAT:

1. Contribuir a la difusió de la informació entre els estudiants i dels recursos per accedir a les fonts d’informació. Aquesta funció informativa ha de servir també com a mecanisme de transmissió i seguiment de les accions empreses per la Facultat en el marc de l’espai europeu d’educació superior.
2. Fer el seguiment acadèmic i la intervenció formativa que calgui, col·laborant en l’optimització dels models d’aprenentatge de l’estudiant, i específicament en la millora dels processos d’aprenentatge de l’estudiant amb mancances, o en l’orientació dels estudiants d’excel·lència.
3. Orientar a l’estudiant ajudant-lo a planificar el seu currículum a partir de l’itinerari recomanat a primer curs.
4. Derivar l’estudiant al Servei d’Atenció a l’Estudiant quan ho consideri oportú.
5. Recollir la informació subministrada pels estudiants.
6. Participar en activitats d’intercanvi i formació relacionades amb l’acció tutorial.

Són funcions del coordinador del PAT:

1. Vetllar pel correcte funcionament del PAT
2. Responsabilitzar-se del procés d’avaluació i actualització del PAT.
3. Coordinar, dinamitzar i fer el seguiment dels tutors de l’ensenyament.
4. Assessorar i proporcionar recursos i estratègies.
5. Definir les necessitats de formació dels tutors, transmetre-les a l’Institut de Desenvolupament Professional (IDP-ICE) i col·laborar amb aquest Servei.
6. Participar en les activitats d’intercanvi i de formació amb altres coordinadors del PAT.
7. **Activitats o accions que es desenvoluparan**

D’acord amb les funcions dels tutors i del coordinador assenyalades en el punt anterior, les activitats que es desenvoluparan són les següents:

- Assignar tutors a tots els alumnes de primer curs en començar el curs 2021-2022. Tenint en compte que la ràtio aconsellada es troba entre 15 i 30 alumnes per tutor, i que a l’ensenyament de Filosofia es matriculen cada any un total aproximat de 200 alumnes de primer curs, podem establir en 10 el nombre de professors de primer curs que cal nomenar tutors.

- Tutoria per grups, trobada de cada tutor amb els seus alumnes. Presentació del tutor, del grup i del funcionament de tutories, un cop reunit el coordinador PAT amb els tutors per planificar l’assessorament dels estudiants.

- Orientar detingudament l’estudiant en el contingut, possibilitats de desenvolupament i significat de l’actual Pla d’estudis de Filosofia: matèries, assignatures (obligatòries i optatives), requisits i recomanacions del Consell d’estudis.

- Assessorar l’estudiant en la configuració del seu itinerari curricular, prestant atenció a cada realitat específica: procedència (batxillerat, altres titulacions, més grans de 25 anys), interessos intel·lectuals, compatibilitat d’horari laboral o necessitats especials per a la docència.

- Orientar els estudiants de primer curs sobre el nombre de crèdits que han de matricular d’acord amb la seva dedicació als estudis, en aplicació de l’article 5.1 de la [Normativa de Permanència](http://www.ub.edu/acad/noracad/permanencia_1213.pdf).

- Contribuir a la difusió entre els estudiants de primer, segon i tercer curs de la informació i dels recursos per accedir a les fonts d’informació que existeixen a la Facultat de Filosofia, donant el suport necessari a les accions que en aquesta direcció emprèn el CRAI Biblioteca de Filosofia, Geografia i Història.

- Informar sobre les mencions i minors oferts per la Facultat de Filosofia. Les mencions i minors formen part del disseny del Grau de Filosofia. Cada menció i minor té un tutor responsable. El tutor orienta l'estudiant en la planificació de les assignatures a escollir i mira de facilitar la coordinació entre les assignatures del grau i amb els altres graus (si és minor), de manera conjunta amb el Cap d'estudis del Grau de Filosofia i la Cap de Secretaria de la SED. L'encàrrec de tutor depèn del Cap d'estudis i es renova anualment.

Cada any el tutor ha de fer una valoració sobre la marxa de la menció o minor, indicant possibles problemes i la seva resolució. A més, ha de passar una enquesta o fer una entrevista als alumnes sobre el grau de satisfacció respecte de la menció o del minor. Les enquestes són una eina fonamental per detectar problemes i fer després una valoració més real sobre el curs. A tal efecte, durant el mes de maig, la Cap de la SED amb el Cap d'estudis enviaran un correu als tutors demanant-los la informació sobre la marxa del curs i la perspectiva per al curs següent.

- Informar l’estudiant sobre els programes de mobilitat nacional i internacional: possibilitats, programes, requisits, ajuts....

- Orientació, informació i assessorament respecte de les pràctiques, especialment les curriculars.

- Col·laborar en les activitats institucionals d’acollida dels estudiants d’intercanvis nacionals o internacionals (recepció i benvinguda al Paranimf de la UB) amb accions del nostre Deganat (benvinguda i visita guiada al centre) i assignació específica de tutor.

- Sessió informativa d’organització del TFG: Aquesta sessió es programa un cop a l’any i la porta a terme el coordinador de l’assignatura de TFG. S’hi informa sobre els procediments, normativa i organització del Treball Fi de Grau. Aquesta sessió s’adreça principalment a alumnes de tercer curs.

- Recollir la informació subministrada pels estudiants sobre la docència, i transmetre-la al Consell d’estudis per tal que aquest pugui identificar-ne els punts forts i els punts febles i formular propostes de millora.

- Programa d’orientació al llarg del grau, PASSAPORT A LA PROFESSIÓ, per al desenvolupament personal i professional de l’alumnat universitari. Es concreta amb un conjunt d’accions (seminaris, congressos, pràctiques, voluntariats, intercanvis a l’estranger, formació en competències, en recerca de feina...) complementàries a les assignatures del pla d’estudis. La finalitat és que l’estudiant pugui aprofitar el conjunt d’activitats del Passaport a la Professió per explorar les diferents sortides professionals, per definir el seu itinerari formatiu i enfocar la transició al mercat laboral d’acord amb els seus interessos i perfil.

El fil conductor d’aquest programa, són els Seminaris d’Orientació del Passaport a la Professió. Per als estudiants de nou ingrés: Immersió Universitària, per als de segon, Explora les Professions, i per als de tercer, Itineraris cap a la professió.

1. **Organització del PAT**

Aquest PAT té com a coordinador el Cap d’estudis de l’ensenyament de Filosofia o una persona proposada per ell i nomenada pel deganat. El PAT serà vigent per tot un curs mentre no el modifiqui o el derogui el Consell d’estudis.

El Consell d’estudis nomena els professors tutors a proposta del coordinador del PAT, el qual en farà una selecció atenent la iniciativa dels candidats per a ser tutors, el seu interès per la docència de qualitat i la seva disposició a participar en activitats de formació i d’intercanvi d’experiències sobre l’acció tutorial.

En el moment de formalitzar la matrícula es farà l’assignació dels estudiants entre els tutors del PAT d’una manera aleatòria i equitativa.

L’estudiant podrà sol·licitar el canvi de tutor mitjançant un escrit raonat dirigit al coordinador del PAT, i un tutor podrà modificar l’assignació d’un estudiant amb l’autorització del coordinador.

El coordinador del PAT elaborarà juntament amb els tutors un calendari d’activitats del curs que inclogui les dates i els objectius de les reunions de coordinació de tutors i, si s’escau, una proposta de les dates i dels objectius de les reunions de cada tutor amb el seu grup d’estudiants.

El coordinador del PAT convocarà una reunió conjunta de tutors i alumnes a l’inici del curs i una altra només de tutors al final de curs; també podrà convocar altres reunions de tutors al llarg del curs.

1. **Seguiment i avaluació del PAT**

El Consell d’estudis recollirà, com a mínim, la informació sobre les hores de dedicació del tutor als alumnes i l’ús de la tutoria per part dels estudiants assignats, així com l’opinió dels estudiants, dels tutors i del coordinador sobre el funcionament del PAT durant el curs 2021-2022.

Per a l’avaluació, també es podrà recollir informació sobre l’accés a l’ensenyament i el rendiment acadèmic.

En cada curs acadèmic, el Consell d’estudis avaluarà tota la informació rebuda identificant els seus punts forts i els seus punts febles, formularà les corresponents propostes de millora i presentarà un informe d’aquesta avaluació a la Comissió Acadèmica.

D’acord amb el [Pla de Dedicació Acadèmica del Professorat de la Universitat de Barcelona (PDA)](https://www.ub.edu/web/ub/galeries/documents/sites/transparencia/normativa/pas_pdi/PDA_DEL_PROFESSORAT_UB.pdf), a [l’annex 3. Reconeixement de dedicació del professorat per l’exercici de càrrecs i tasques de gestió acadèmica](https://www.ub.edu/web/ub/galeries/documents/sites/transparencia/normativa/pas_pdi/CRITERIS_DEDICACIx_DE_CxRRECS_MODIFICAT.pdf), els **professors tutors** podran incloure un reconeixement de dedicació per a l’exercici de tasques acadèmiques i de gestió de 25 hores per curs.